**Începutul**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Începutul

...

Universul din noi ne așteaptă

Precum mireasa mirele în prima lor noapte

Să ne hrănim cu stelele Căii de Lapte

Și simțind sub tălpi fiece treaptă

Să coborâm delicat în abis,

În abisul acela adânc și lipsit de lumină,

În care vom găsi o grădină

Și să ducem acolo prima sămânță de vis,

Visul vieților noastre, ce ne cunoaște

De dinainte de-a coborî pe pământ

Și a ne naște

Pentru-a trezi ființa din noi, ascunsă,

Necunoscută și nepătrunsă,

De lumină.

...

Suntem primul cuvânt

Rostit de Creatorul Cuvintelor, ce ne așteaptă

Să coborâm delicat treaptă cu treaptă,

În universul din noi,

Pentru a trezi ființa-conștiința,

Divinul altoi!

”Să fie lumină”! spus-a atunci,

Iar din ochii-i adânci,

O lacrimă sărată

S-a prelins pe bucata de lut

Ce aștepta cuminte, pe roată.

Așa a-nceput!